
Kuldīgā
	
28.08.2024 Nr. KNP/2.13/24/4073


Viedās administrācijas un reģionālās attīstības ministrijai
nosūtīšanai e-adresē
Latvijas pašvaldību savienībai
nosūtīšanai e-adresē


Par Ministru kabineta noteikumu projektu “Grozījumi Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem”

Kuldīgas novada pašvaldība (turpmāk tekstā – Pašvaldība) ir iepazinusies ar Vienotajā tiesību aktu projektu izstrādes un saskaņošanas portālā ievietoto Ministru kabineta noteikumu projektu “Grozījumi Ministru kabineta 2014. gada 14. oktobra noteikumos Nr. 628 “Noteikumi par pašvaldību teritorijas attīstības plānošanas dokumentiem” (turpmāk tekstā – MKN projekts).
Pašvaldība atzinīgi vērtē MKN projektā iekļautos risinājumus administratīvā sloga samazināšanai, plānošanas procesa efektivizēšanai un pārskatāmībai, tai skaitā sadarbībai ar institūcijām. Vienlaikus Pašvaldībai ir komentāri un iebildumi par atsevišķiem MKN projekta punktiem:
1. punktā iekļautais papildinājums ir interpretējams – nav skaidrs, ko nozīmē “pamatot publiskās apspriedes mērķi”. Anotācijā ir sniegts visai izvērsts apraksts, no kura tomēr nekādi neizriet konkrētais formulējums. Spēkā esošo Ministru kabineta 2014. gada 14. oktobra noteikumu Nr. 628 “Noteikumi par pašvaldību teritorijas attīstības plānošanas dokumentiem” (turpmāk tekstā – MKN Nr. 628) 2.2. punktā ir pietiekami skaidri formulēts izstrādes vadītāja pienākums sabiedrības informēšanas un līdzdalības nodrošināšanā, ir saprotams, ka tas ir jāveic atbilstoši šajos noteikumos un /vai citos normatīvos aktos paredzētajā kārtībā. Savukārt papildinājumā ietvertais jēdziens “apspriede” nekur citviet šajos noteikumos nav minēts. Tāpat nav saprotams, kā novērtēt “mērķa pamatošanu”, un kuros gadījumos var uzskatīt, ka pēc būtības “mērķis netiek pamatots”. Savukārt anotācijā ir ietverts teksts “Minētais saprotams tādējādi, ka izstrādes vadītājam ir jāizskaidro sabiedrībai saprotamā un viegli uztveramā veidā plānotās ieceres būtību, katras publiskās apspriedes darba kārtību un pie tās jāpieturas”. Pašvaldības ieskatā tas ir pašsaprotami un nebūtu jāatrunā Ministru kabineta noteikumu līmenī. 
4. punktā – lūdzam skaidrot, kas ir “informatīvā tāfele” un tieši kāda informācija tajā jāattēlo. Papildus norādām, ka lokālplānojuma teritorija, piemēram, vēja elektrostaciju parka plānošanai meža zemēs var būt plaša un maz apdzīvota. Nav skaidrs, cik jēgpilna būtu šādas tāfeles izvietošana, un kādu vietu tai izvēlēties. Lietderīgāk būtu izvietot informāciju, piemēram, pagasta centrā vai citā potenciāli ietekmētajā apdzīvotajā vietā.
5. punktā noteikts, ka plānošanas dokumenta publiskās apspriešanas termiņš sākas nākamajā dienā pēc pašvaldības lēmuma par plānošanas dokumenta nodošanu publiskajai apspriešanai publicēšanas sistēmā. Savukārt anotācijā norādītajā problēmas formulējumā teikts: “Komitejā tika panākta vienošanās par nepieciešamību precizēt noteikumu Nr. 628 16. punktu, nosakot, ka plānošanas dokumenta publiskā apspriešana var sākties nākamajā dienā pēc attiecīgā plānošanas dokumenta publicēšanas sistēmā.”. Uzskatām, ka šis formulējums ir elastīgāks un atstāj pašvaldībai izvēles iespēju publicēt dokumentu arī ātrāk.
14. punktā – Pašvaldība nepiekrīt ierosinātajai prasībai. Reģistrējoties TAPIS sistēmā kā izstrādātājam (speciālistam), būtu uzreiz jāpierāda kompetence. TAPIS katra persona tiek “pārbaudīta” vienu reizi. Ja to dara pašvaldības darbinieki, tad tas ir lieks darbs un laiks pie katra dokumenta izstrādes. Šajā gadījumā administratīvais slogs tiktu palielināts, nevis samazināts.
16. punktā – Pašvaldība aicina izvērtēt MKN Nr. 628 78. punkta svītrošanu, jo tas nepārprotami, paredz pašvaldības pienākumu noteikt lokālplānojuma teritoriju. Savukārt 6. Nodaļa nosaka finansēšanas kārtību.
23. punktā – Pašvaldība aicina izvērtēt nepieciešamību procedūru skaidrot ar atsauci uz citu normatīvu aktu. Anotācijā nav aprakstīts šī grozījuma pamatojums.
32. punktā – Pašvaldība iebilst pret MKN Nr. 628 141. punkta svītrošanu, jo tieši reģistrējot speciālistus TAPIS, būtu iespējams izsekot to kvalifikācijai, neradot pašvaldībai administratīvo slogu katra konkrētā plānošanas dokumenta izstrādē iesaistītā personāla pārbaudei (skat. arī iebildumu par 14. punktu). 
33. punktā – lūgums skaidrot nepieciešamību sešu mēnešu termiņa noteikšanai.

